b'\n_START_ARTICLE_\nPodgora\n_START_SECTION_\nGeografija\n_START_PARAGRAPH_\nPodgora, ki ga sestavljata starej\xc5\xa1i del na pobo\xc4\x8dju gorskega masiva Biokova in novej\xc5\xa1i del ob morski obali, le\xc5\xbei jugovzhodno od Makarske ob cesti Split - Dubrovnik. V okolici je ve\xc4\x8d izvorov pitne vode in zdravilni izvir Klokun. V naselju in okolici je veliko rastlinja, ob morju pa lepa pla\xc5\xbea._NEWLINE_Manj\xc5\xa1e pristani\xc5\xa1\xc4\x8de varuje okoli 100 m dolg valobran, na koncu katerega je svetilnik, ki oddaja svetlobni signal: R Bl 3s. Nazivni domet svetilnika je 4 milje. Pristajanje je mogo\xc4\x8de v pristanu globine 4 m, ki je odprt vsem vetrovom od severo do jugozahodnih.\n_START_SECTION_\nGospodarstvo\n_START_PARAGRAPH_\nGlavna gospodarska dejavnost je turizem. Poleg tega pa se prebivalci ukvarjajo \xc5\xa1e z ribolovom, vinogradni\xc5\xa1tvom, sadjarstvom in pridelavo oljk_NEWLINE_V Podgori je tudi marina, ki ima 240 privezov na globini do 5 m, priklju\xc4\x8dke za elektriko in vodo, dvotonsko dvigalo in splavno dr\xc4\x8do.\n_START_SECTION_\nZgodovina\n_START_PARAGRAPH_\nV srednjem veku je kraj zamenjal ve\xc4\x8d lastnikov. Leta 1483 pride Podgora v last Turkov. Prebivalci Podgore in okoli\xc5\xa1kih naselij so se na pobudo ruskega admirala Senjavina leta 1807 uprli Napoleonovi vojski._NEWLINE_Po zlomu upora je bil del prebivalstva, da bi se izognil francoskim represalijam prisiljen pobegniti na otoke._NEWLINE_Baro\xc4\x8dna cerkev sv. Tekle, postavljena 1720 je bila v potresu 1962 poru\xc5\xa1ena. Od baro\xc4\x8dne po\xc4\x8ditni\xc5\xa1ke hi\xc5\xa1e dru\xc5\xbeine Mrku\xc5\xa1i\xc4\x87 se je ohranil samo portal, ki sedaj stoji na vhodu v hotelski park._NEWLINE_V NOB je bila Podgora z okolico eno izmed prvih osvobojenih ozemelj v Dalmaciji. Tu je bil 10. septembera 1942 ustanovljen prvi partizanski morski vod JRM.  23. januarja 1943 pa prvi mornari\xc5\xa1ki odred JRM. V spomin na ta dogodek so na vzpetini rta Tekla postavili spomenik v obliki stiliziranih galebjih kril._NEWLINE_Med drugo svetovno vojno je Podgora do\xc5\xbeivela \xc5\xa1tirideset bombandiranj.'